CELEX: 62017TN0833
Language: sk
Date: 2017-12-27 00:00:00
Title: Vec T-833/17: Žaloba podaná 27. decembra 2017 – Ryanair and Airport Marketing Services/Komisia

19.2.2018   
            
            
               SK
            
            
               Úradný vestník Európskej únie
            
            
               C 63/21
            
         Žaloba podaná 27. decembra 2017 – Ryanair and Airport Marketing Services/Komisia
   (Vec T-833/17)
   (2018/C 063/29)
   Jazyk konania: angličtina
   
      Účastníci konania
   
   
      Žalobkyne: Ryanair DAC (Swords, Írsko) a Airport Marketing Services Ltd (Dublin, Írsko) (v zastúpení: E. Vahida a I.-G. Metaxas-Maranghidis, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil článok 1 ods. 2 až 4 a články 2, 3 a 4 rozhodnutia (EÚ) 2017/1861 (1) v rozsahu, v akom sa týkajú žalobkýň,
            
         
               —
            
            
               uložil Komisii povinnosť nahradiť trovy konania
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú osem žalobných dôvodov.
   
               1.
            
            
               Prvý žalobný dôvod je založený na tvrdení, že napadnuté rozhodnutie porušuje zásadu riadnej správy zakotvenú v článku 41 Charty základných práv a právo na obranu žalobkýň.
            
         
               2.
            
            
               Druhý žalobný dôvod je založený na tom, že Komisia porušila článok 107 ods. 1 ZFEÚ a povinnosť odôvodnenia, pretože neuplatnila kritérium subjektu v trhovom hospodárstve (MEO), ale namiesto toho uplatnila kritérium Altmark, a to na obchodný vzťah medzi letiskom Cagliari a žalobkyňami vrátane údajných platieb pomoci, hoci tieto platby sa vykonali na základe zmlúv uzavretých pred prijatím zákona 10/2010.
            
         
               3.
            
            
               Tretí žalobný dôvod je založený na tom, že Komisia porušila zásadu zákazu diskriminácie, keď neuplatnila kritérium MEO na dohody medzi letiskom Cagliari a žalobkyňami z dôvodu, že región Sardínia bol len menšinovým akcionárom letiska Cagliari.
            
         
               4.
            
            
               Štvrtý žalobný dôvod je založený na tom, že Komisia porušila článok 107 ods. 1 ZFEÚ, pretože neidentifikovala letisko Cagliari ako príjemcu pomoci.
            
         
               5.
            
            
               Piaty žalobný dôvod je založený na tom, že aj za predpokladu, že letisko Cagliari nie je príjemcom pomoci podľa zákona 10/2010, Komisia porušila článok 107 ods. 1 ZFEÚ, pretože mala uplatniť kritérium MEO na konanie regiónu Sardínia, aj keď predpokladala, že letisko Cagliari bolo len pasívnym „nástrojom“ pre finančné prostriedky regiónu.
            
         
               6.
            
            
               Šiesty žalobný dôvod je založený na tom, že aj keby sa predpokladalo, že zákon 10/2010 sa týka služieb vo všeobecnom hospodárskom záujme a kritérium MEO sa nedá uplatniť, napadnuté rozhodnutie by aj tak porušovalo článok 107 ods. 1, pretože sa v ňom platby za marketingové služby nesprávne považovali za skrytú podporu na prevádzkovanie leteckých trás.
            
         
               7.
            
            
               Siedmy žalobný dôvod je založený na tom, že Komisia porušila článok 107 ods. 1 ZFEÚ, pretože nepreukázala selektivitu.
            
         
               8.
            
            
               Ôsmy žalobný dôvod je založený na tom, že aj keď Všeobecný súd zistí, že pomoc existovala, Komisia porušila články 107 ods. 1 a 108 ods. 2 ZFEÚ, pretože sa dopustila zjavne nesprávneho posúdenia vo svojich pokynoch členskému štátu v súvislosti s určením objemu pomoci, ktorá sa má vrátiť.
            
         
      (1)  Rozhodnutie Komisie (EÚ) 2017/1861 z 29. júla 2016 o štátnej pomoci SA.33983 (2013/C) (ex 2012/NN) (ex 2011/N) – Taliansko – Kompenzácia letiskám na Sardínii za záväzky vyplývajúce zo služieb vo verejnom záujme (SVHZ) (Ú. v. EÚ L 268, 2017, s. 1).